La regidoria de Sanitat de l’Ajuntament de Burjassot pren contacte amb ACECOVA
2025-07-24

La regidora de Sanitat de l’Ajuntament de Burjassot, Mª Carmen Hortelano, ha mantingut aquest matí (24-05-2016) una reunió amb diferents representants d’ACECOVA, l’Associació de Celíacs de la Comunitat Valenciana. La trobada ha servit per a tenir una primera presa de contacte entre ambdues entitats a l’hora de posar-se a treballar, a partir del pròxim mes de setembre, en l’organització d’activitats que fomenten la sensibilització i la informació pel que fa a la malaltia celíaca.

Després de la trobada, les representants d’ACECOVA també han sigut rebudes per l’alcalde, Rafa García, qui els ha transmés personalment, tot el suport municipal a l’hora de seguir fent visible tota la labor que es fa des de l’organització, en el municipi de Burjassot.

ACECOVA té el seu origen en 1987 com una delegació de l’Associació Celíaca Espanyola, i naix a fi de donar resposta a les necessitats de les persones celíaques i els seus familiars amb residència a la Comunitat Valenciana. En aquests últims anys, la incidència de l’aparició de la malaltia celíaca, tant en adults com en xiquets, s’ha incrementat notablement. Per açò, ha sigut necessari dotar a l’associació de noves infraestructures perquè puguen seguir donant resposta a les demandes de les persones celíaques i els seus familiars.

La celiaquia és una malaltia crònica, que es defineix com una intolerància permanent al gluten, proteïna present en alguns cereals com el blat, l’ordi, l’espelta, el kamut i, possiblement, la civada. Aquesta proteïna causa, en individus predisposats genèticament, una lesió greu en la mucosa de l’intestí prim, provocant una atròfia del pèl intestinal, la qual cosa determina una inadequada absorció dels nutrients dels aliments (proteïnes, grasses, sucres, hidrats de carboni, sals minerals i vitamines), amb les consegüents repercussions clíniques i funcionals.